recursal/SuperWikiNEXT-32B huggingface dataset:
Rez hlavou valca s rozvodom 2xOHC.
**Rozvod OHC** je typ ventilového rozvodu piestového spaľovacieho motora, pri ktorom je okrem ventilu v hlave valcov umiestnený aj vačkový hriadeľ. Označenie rozvodu pochádza z anglického názvu *Overhead Camshaft*.

Medzi vačkou a ventilom je zvyčajne vložené iba zdvíhadlo valcovitého tvaru. Rozvod tak obsahuje malý počet súčiastok vhodného tvaru čo zabezpečuje jeho vysokú tuhosť. Zároveň v porovnaní s rozvodom OHV menší počet súčiastok a zároveň menšia hmota vykonáva nepriaznivý vratný pohyb, ktorý sa prejavuje zotrvačnými silami. Nevýhodou rozvodu je komplikovanejšia konštrukcia hlavy valcov. Výhody OHC rozvodov však prevažujú a preto je v súčasnosti typický pre moderné spaľovacie motory určené pre pohon automobilov.

Pohon rozvodu
-------------

Pohon rozvodu môže byť riešený: 

* ozubeným remeňom
* reťazou
* zriedkavejšie ozubeným prevodom.
* výnimočne *kráľovským hriadeľom* - s dvoma pármi kužeľových, alebo skrutkových súkolesí

Pohon musí byť riešený tak, aby umožnil presné nastavenie vzájomnej pozície kľukového a vačkového hriadeľa a aby sa počas prevádzky motora toto nastavenie nezmenilo. Preto musí byť riešený prevodom s tvarovým stykom. V žiadnom prípade by nemohol byť na pohon použitý napr. klinový remeň! 

Pretože sa rozvod OHC používa najmä u štvortaktných motorov, prevodový pomer pohonu je 2:1. Vačkový hriadeľ sa otáča 2x pomalšie ako kľukový, pretože štvortaktný motor vykoná jeden pracovný cyklus za dve otáčky kľukového hriadeľa.

Pohon ozubeným prevodom je zriedkavý, pretože pri uvedenom prevodovom pomere, a vzdialenosti osí oboch hriadeľov musí byť prevod riešený vloženými ozubenými kolesami, ktoré zvyšujú hmotnosť rozvodu.

V súčasnosti je najčastejšie volená alternatíva s ozubeným rozvodovým remeňom, ktorý má nízku hmotnosť, pričom vývoj nových materiálov zabezpečuje jeho vysokú životnosť.

OHC verzus DOHC (2xOHC)
-----------------------

Základný koncept rozvodu **OHC** je jeden vačkový hriadeľ na hlavu valcov (Pri vidlicových motoroch sú hlavy dve a teda aj dva vačkové hriadele). Ventily, ktoré sú minimálne dva na jeden valec sú umiestnené v rade, nad ktorý sa umiestni vačkový hriadeľ.

V prípade iného umiestnenia ventilov je možné použiť vložené vahadlá, alebo umiestniť ventily do dvoch radov a použiť dva vačkové hriadele. V prípade väčšieho počtu ventilov na jeden valec (3, 4, 5) je použitie druhého vačkového hriadeľa nevyhnutné. Takéto riešenie sa potom označuje **DOHC**, alebo **2xOHC** t. j. dva vačkové hriadele v hlave valca.
**Autoprotolýza** je chemická reakcia, ktorá prebieha medzi dvoma molekulami rozpúšťadla, z ktorých jedna reaguje ako Brønstedova kyselina a druhá ako Brønstedova zásada. Kyselina štiepi protón, ktorý zásada akceptuje. Akékoľvek rozpúšťadlo, ktoré má vodík a voľný elektrónový pár, môže podliehať autoprotolýze.

Najbežnejšou autoprotolýzou je autoprotolýza vody:

H2O + H2O → H3O+ + OH-
Z dvoch molekúl vody tak vzniká oxónium a hydroxid.

Autoprotolýze podlieha napríklad aj čistý amoniak:

NH3 + NH3 → NH4+ + NH2-

To isté platí napríklad pre kyselinu octovú:

2 CH3COOH ⇌ CH3COO− + CH3COOH2+

Referencie
----------

1. ↑  IUPAC, *Compendium of Chemical Terminology*, 2nd ed. (the "Gold Book") (1997). Online corrected version:  (2006–) "autoprotolysis". DOI:10.1351/goldbook.
2. ↑  GRABOWSKI, Andrej. *Electromembrane Desalination Processes for Production of Low Conductivity Water*. [s.l.] : Logos Verlag Berlin GmbH, 2010. S. 6. (po anglicky)

Zdroj
-----


|  |  |
| --- | --- |
| Portal | Chemický portál |

*Tento článok je čiastočný alebo úplný preklad článku Autoprotolysis na anglickej Wikipédii.*
O rovnomennom EP pozri *Autopilot Off (EP).*

**Autopilot Off** je americká punk rocková hudobná skupina, ktorá vznikla v Orange County v štáte New York v roku 1996. Vo štvorčlennej zostave sú Chris Hughes (gitara), Chris Johnson (spev, gitara), Phil Robinson (bicie) a Rob Kucharek (basgitara). V minulosti bola známa pod názvom **Cooter**. Skupina dodnes vydala dve štúdiové albumy a štyri EP. Medzi rokmi 2005 až 2010 bola skupina nečinná.

História
--------

### Skupina Cooter (1996-2002)

Dnešná skupina Autopilot Off bola založená v roku 1996 v Orange County v štáte New York pod názvom Cooter. V deväťdesiatych rokoch si postupne získavala popularitu vystupovaním na koncertoch slávnejších skupín ako sú MxPx, Goldfinger, Sum 41, Yellowcard alebo H2O. V roku 1999 vydali svoj prvý štúdiový album s názvom *Looking Up* pod vydavateľstvom Fastmusic. V roku 2000 sa dostali do sporu so skupinou The Cooters zo štátu Mississippi, pretože tá vlastní ochrannú známku na tento názov. Spor sa dostal až k súdu, ktorý dal za pravdu skupine z Mississippi a nariadil Newyorskej skupine zmenu mena. Skupina si zvolila nové meno Autopilot Off. Vydavateľstvo Fastmusic sa s Mississippskou skupinou súdilo ďalej až k federálnemu súdu, kde samozrejme prehralo.

### *Make a Sound* a obdobie nečinnosti (2002-2010)

Skupina Autopilot Off po prehranom procese podpísala zmluvu s vydavateľstvom Island Records. S ním znovu vydali svoj prvý štúdiový album pod svojim novým menom. Taktiež vydali eponymné EP v roku 2002.

V roku 2004 vydala skupina svoj druhý štúdiový album s názvom *Make a Sound*. Ten sa umiestnil na 119. priečke rebríčku Billboard 200. Z albumu pochádza singel „What I Want", na ktorom spolupracoval Tim Armstrong zo skupiny Rancid. Ďalšia skladba s názvom „Clockwork" sa objavila v soundtracku k videohrám NHL 2004 a SSX3.

Dňa 26. augusta 2005 skupina na svojich stránkach oznámila pozastavenie činnosti na dobu neurčitú.

### Obnovenie činnosti (2011-súčasnosť)

V máji 2011 sa na facebooku objavila stránka stránka, na ktorej skupina zverejnila svoju fotku so slovami „TwoTousandEleven (2011)". Vznikli tak špekulácie, že sa skupina vracia. Tie boli potvrdené v júni 2011, keď skupina oznámila prácu na novom hudobnom materiále.

Diskografia
-----------

### Štúdiové albumy

* *Looking Up* (1999)
* *Make a Sound* (2004)

### EP

* *All Bets Off (EP)* (1997)
* *Slick Shoes/Cooter (2000)*
* *Autopilot Off* (2002)
* *Regenerator (EP)* (2003)

Referencie
----------

1. 1 2  TORREANO, Bradley. Autopilot Off Biography, Allmusic.com, Rev. 2012-03-10
2. 1 2  APAR, Corey; TORREANO, Bradley. Autopilot Off, Mtv.com, Rev. 2012-03-10
3. 1 2  Autopilot Off, Absolutepunk.com, Rev. 2012-03-10
4. ↑  Autopilot Off Chart History, Billboard.com, Rev. 2012-03-10
5. ↑  TATE, Jason. Autopilot Off - Make a Sound, Absolutepunk.com, [2005-11-19] Rev. 2012-03-10
6. ↑  NHL 2004, Giantbomb.com, Rev. 2012-03-10
7. ↑  Autopilot Off, Last.fm, Rev. 2012-03-10

* *Tento článok je čiastočný alebo úplný preklad článku Autopilot Off na českej Wikipédii.*
USS *Monitor*
**USS Monitor** bola americká vojnová obrnená paroloď počas Americkej občianskej vojny. Mala prevratnú konštrukciu, postavená bola podľa plánov švédskeho inžiniera a vynálezcu Johna Ericssona. 

Zúčastnila sa na strane Únie americkej občianskej vojny, v ktorej sa podieľala na blokáde južanských prístavov. V bitke na Hampton Roads (9. marca 1862) sa stretla s improvizovaným južanským obrnencom CSS *Virginia* v historicky prvom strete dvoch obrnených lodí. Tejto bitke predchádzal „masaker", počas ktorého CSS *Virginia* zlikvidovala ešte pred príjazdom *Monitoru* dve z troch severanských drevených radových lodí eskadry blokujúcej pobrežie (USS *Cumberland* a USS *Congress*) a poslednú (USS *Minnesota*) prinútila utiecť na plytčinu. Bitka úplne zmenila náhľad na konštrukciu vojnových lodí a viedla počas niekoľkých rokov k radikálnej prestavbe vojnových námorníctiev na celom svete. 

USS *Monitor* predstavoval nízke plavidlo, prevažná časť trupu bola bezpečne ukrytá pod hladinou. Jeho výtlak bol 987 ton. Z paluby len mierne vystupujúcej nad hladinu výrazne vyčnievali iba 4 veci: pozorovateľňa pre kapitána, a kormidelníka, otočná delová veža, v ktorej sa za uzatvárateľnými strieľňami nachádzali dve jedenásťpalcové Dahlgerenove delá (išlo o prvú loď s takto umiestnenou výzbrojou použitou v boji), komín a vlajka sa nachádzali vzadu. Vzhľadom na vtedy platné predpisy o veľkosti prachovej náplne a používaným delám to bola prakticky nezraniteľná loď. Nevýhodu predstavovalo komplikované doplňovanie zásob munície do veže (veža musela byť natočená tak, aby sa kryli výrezy podlahy veže a paluby) a tiež fakt, že išlo o pobrežnú, resp. riečnu loď, s veľmi zlými plavebnými vlastnosťami. Mala síce nízky ponor a relatívne vysokú rýchlosť, nezniesla však otvorené more a vlnobitie. To mohlo zahltiť komín, uhasiť oheň pod kotlami a zaplaviť loď medzerami medzi vežou a palubou. To sa lodi stalo osudným - potopila sa 31. decembra 1862 pri Rhode Islande pri myse Hatteras. Monitor tam na mori zaskočila búrka, vlny uvoľnili cupaninu tvoriacu tesnenie medzi trupom a vežou. Lodné čerpadlá nemali dostatočný výkon, aby zvládli množstvo prenikajúcej vody a loď sa potopila.

Ako prvá loď tohto typu dala USS *Monitor* meno konštrukcii riečnych vojnových lodí - monitorom.

Iné projekty
------------

Commons
* Spolupracuj na Commons Commons ponúka multimediálne súbory na tému **USS Monitor**
**Autonómny robot** je robot, ktorý dokáže samostatne vykonávať požadované úlohy v neštruktúrovanom prostredí dlhšiu dobu, pričom nie je potrebná kontinuálna asistencia človeka.

Mnohé roboty sú autonómne v striktnom rozmedzí štruktúrovania prostredia, v ktorom sa nachádzajú. Stupeň autonómie týchto robotov, ako aj pohľad, z ktorého je robot autonómny, môže byť rôzny. Na niektoré roboty sú kladené vyššie nároky na autonómnosť, je to napríklad v prípade výskumných robotov určených na prieskum vesmíru, kde priame riadenie človekom nie je uskutočniteľné kvôli veľkým vzdialenostiam a teda veľkému časovému omeškaniu riadiacich signálov.

Aby bol robot považovaný za autonómny, musí mať určité vlastnosti, medzi ktorými sú:

* Aktívny zber a spracovávanie informácií o svojom okolí
* Schopnosť dlhodobo pracovať bez ľudskej intervencie
* Schopnosť presúvať sa v priestore
* Schopnosť vyhýbať sa situáciám, ktoré by viedli k poškodeniu človeka, majetku alebo samotného robota
„**Friday I’m in Love**" je skladba britskej rockovej skupiny The Cure. Skladba je tiež druhý singel z ich albumu *Wish* (1992). Singel vyhral cenu MTV Video Music Award v kategórii European Viewer's Choice for Best Music Video v roku 1992.

Produkcia
---------

### Kompozícia

Skladba bola pôvodne v pomalšom tempe ako na nahrávke. Počas jej tvorby bol Robert Smith presvedčený, že akordy ukradol, preto volal všetkým priateľom a pýtal sa ich, či už podobnú skladbu počuli.

### Zostava

Obal singla navrhol a vytvoril gitarista Porl Thompson a Andy Vella.

* Robert Smith - hlas, gitara, klávesy
* Simon Gallup - basová gitara
* Porl Thompson - gitara
* Boris Williams - bicie
* Perry Bamonte - klávesy, gitara
* Bryan 'Chuck' New - Remix

Videoklip
---------

Režisérom videoklipu bol Tim Pope. Zobrazuje kapelu v rôznych kostýmoch a na rôznych pódiách. Kapela hrá s niekoľkými rekvizitami a hercami, ktorí blúdia po scéne, čo vytvára zdanie chaosu. Na začiatku klipu je Tim Pope na hojdačke a kričí cez megafón potom, čo inhaloval hélium. Koniec klipu patrí Simonovi Gallupovi so svadobným závojom a šampanským.

Pozície v rebríčkoch
--------------------

| Rebríček (1992) | Vrcholovépozície |
| --- | --- |
| Kanada (*RPM*) | 3 |
| USA (Hot Modern Rock Tracks) | 1 |
|

Referencie
----------

1. ↑  Top Singles - Volume 56, No. 8, August 22 1992. RPM100 (Top Singles). *RPM*
2. ↑  "The Cure Album & Song Chart History" *Billboard* Alternative Songs for The Cure. Nielsen Business Media.

Zdroj
-----

*Tento článok je čiastočný alebo úplný preklad článku Friday I'm in Love na anglickej Wikipédii.*
**Frico Motoška** (v literatúre aj po menom Miroslav, pokrstený ako Fridrich Andrej) (\* 30. november 1891, Banská Bystrica - † 21. jún 1956, Buenos Aires) bol sochár.

Rodina
------

* otec Ján Motoška
* matka Julianna rod. Bursová

Životopis
---------

Roku 1906-1909 sa vyučil v dielni rezbára čes. pôvodu J Krauseho v Banskej Štiavnici, 1910-1914 študoval na umeleckopriemyselnej škole v Budapešti. Roku 1914 bol prijatý na výtvarnú akadémiu, 1919-1923 na AVU v Prahe. Pre zranenie v 1. svetovej vojne pracoval iba ľavou rukou. Žil a tvoril v Bratislave a na rôznych miestach v Európe, roku 1948 sa vysťahoval do Argentíny. Reprezentant konzervatívnejšieho prúdu slovenského medzivojnového sochárstva. Autor monumentálnej sochy M. R. Štefánika v Clevelande, pomníkov, pamätníkov, komorných prác vychádzajúcich zo slov. bájoslovia. Diela sú v zbierkach Galérie hlavného mesta Bratislavy a v Etnografickom ústave SNM v Martine. V 20. - 30. rokoch sa zúčastnil na viacerých výstavách.

Dielo
-----

* pomník M. R. Štefánika, Cleveland, Spojené štáty (1921)
* pomník J. M. Hurbana, Hlboké (bronzová socha 1929)
* pomník historika Júliusa Bottu, Revúca (busta 1929)
* socha M. R. Štefánika, Šurany, 1934, premiestnená do Hlohovca
* pomník Andreja Sládkoviča, Banská Bystrica-Radvaň (socha 1940)
* Medailón s podobizňou J. Murgaša (1930)

Literatúra
----------

* *Kto bol kto v histórii Banskej Bystrice 1255 – 2000*
* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Diela Frica Motošku v SNG
* Záznam o krste v matrike

Autoritné údaje: * abART: 25331
* SNK: 149725
* VIAF: 2629156565690423500004
* Web umenia: 6928
**Jacopo Carucci** (\* 24. máj 1494 – † 2. január 1557), známy aj ako **Jacopo da Pontormo, Jacopo Pontormo** alebo **Pontormo** bol taliansky manieristický maliar a portrétista, predstaviteľ Florentskej školy. Jeho práce boli štýlom odklonom od perspektívnej pravidelnosti, ktorá charakterizovala umenie Florentskej renesancie. Je známy pre používanie spletených predĺžených figúr v nejasnej perspektíve. Jeho figúry niekedy vzbudzujú dojem, že „plávajú" v priestore a popierajú zákony gravitácie.

Učil sa u majstrov ako Leonardo da Vinci, Mariotto Albertinelli, Piero di Cosimo a nakoniec ho v 1512 učil Andrea del Sarto. Tvoril najmä vo Florencii na objednávky Mediciovcov.

Dielo
-----

* Snímanie z kríža 1526-1528*Snímanie z kríža* 1526-1528

Iné projekty
------------

Commons
* Spolupracuj na Commons Commons ponúka multimediálne súbory na tému **Pontormo**

Autoritné údaje: * abART: 58691
* BnF: 122957432
* GND: 118822713
* ISNI: 0000 0001 0934 0923
* LCCN: n85800632
* NK ČR: xx0008409
* ULAN: 500008780
* VIAF: 110043526
* WorldCat: lccn-n85800632
**Freón** je triviálne označenie zlúčenín zo skupiny halogénderivátov, ktoré obsahujú minimálne 2 typy halogénových substituentov, pričom jedným je fluór (F).

Najznámejší je dichlórdifluórmetán (freón R 12), je to kvapalina, ktorá sa používala ako náplň do chladničiek, hasiacich prístrojov a sprejov. Freóny sú silno prchavé, majú dlhú životnosť, čím sa neustále zvyšuje ich koncentrácia v ovzduší. Prenikajú až do stratosféry, kde sa ich molekuly štiepia pôsobením UV žiarenia zo Slnka čím vzniká voľný chlór. Ten sa ihneď zlučuje s kyslíkom v ozónovej vrstve na oxid chlórny. Následkom toho klesá množstvo ozónu.

Všeobecný vzorec
----------------

Všeobecný vzorec pre freóny je:

**{\displaystyle C\_{m}H\_{n}F\_{p}Cl\_{q}\ }**   ;  pričom musí platiť: **{\displaystyle 2.m+2=n+p+q\,}**
kde:

* *C* - uhlík
* *H* - vodík
* *F* - fluór
* *Cl* - chlór

Označovanie
-----------

Freóny sa označujú písmenom R a dvojmiestnym, alebo trojmiestnym číslom.

### Deriváty metánu

Freón R 12
Deriváty metánu sa označujú: 

**{\displaystyle R\ YZ\ }**
kde:

* *Y* = *(n+1)*, t.j. počet atómov vodíka v molekule + 1
* *Z* = *p*, t.j. počet atómov fluoru v molekule

Príklad: R 11 = *CFCl3* = monofluórtrichlórmetán

### Ostatné deriváty

Ostatné deriváty sa označujú: 

**{\displaystyle R\ XYZ\ }**
kde:

* *X* = *(m-1)*, t.j. počet atómov uhlíka v molekule - 1
* *Y* = *(n+1)*, t.j. počet atómov vodíka v molekule + 1
* *Z* = *p*, t.j. počet atómov fluoru v molekule

Príklad: R 113 = *C2F3Cl3* = trifluórtrichlóretán

Použitie freónov
----------------

Pred ich zákazom sa freóny používali napríklad na nasledovné účely: 

* R 12 - najrozšírenejšie chladivo najmä pre náplň chladničiek,
* R 11 - pre chladenie nad nulou, náplň klimatizácií,
* R 22 - použiteľné pre podobné podmienky ako čpavok,
* R 13 - pre veľmi nízke teploty.

Referencie
----------

1. 1 2  TOMÁŠEK, Jaroslav, a kol. *Stroje. Pre 4. ročník SPŠS.*. Bratislava : Slovenské vydavateľstvo technickej literatúry, n.p. 1967. 450 s.


|  |  |
| --- | --- |
| Portal | Chemický portál |
Súradnice: 49° 16′ 39.54″ s.š. 19° 15′ 19.68″ v.d.
**Puchmajerovej jazierko** je drobné rašeliniskové jazero v Oravskej Magure na severnom svahu pod vrchom Minčol. Leží v pramennej oblasti potoka Hruštínka v nadmorskej výške 1 200 m n. m. Zaberá plochu 0,10 ha a je hlboké 5 – 6 m. Okolie jazierka sa vyznačuje ako podmáčané rašelinisko. Západne od jazierka sa nachádzajú močaristo-rašelinné lúčky. Okolité rašeliniská sa vytvorili na nepriepustných terasách, ktoré vznikli rozsiahlymi zosuvmi.

Názov
-----

Jazierko je pomenované podľa významnej českej botaničky Marie Puchmajerovej, ktorá robila v lokalite výskum v roku 1942. V obci Zázrivá je Puchmajerovej jazierko známe pod menom *Morské oko*.

Ochrana prírody
---------------

Je chráneným územím od roku 1976, súčasť CHKO Horná Orava - Zóna B, ochraňuje sa slatinná vegetácia (štvrtý stupeň ochrany). V oblasti sa nachádzajú viaceré vzácne a kriticky ohrozené druhy rastlín, napr. rosička anglická (Drosera anglica), blatnica močiarna (Scheuchzeria palustris), šťúrovník dutolistý (Scorpidium scorpidoides).

Povesť
------

Jazierko má aj kultúrny význam. Viaže sa ku nemu povesť, podľa ktorej z jazierka vyplával lodný kufor. Taktiež sa tam údajne potopil volský povoz naložený senom.

Referencie
----------

1. ↑   *Názvy vodných nádrží* [online]. Bratislava: Úrad geodézie, kartografie a katastra Slovenskej republiky, rev. 2017-10-11, [cit. 2019-09-27]. Dostupné online.
2. ↑  Zbierka zákonov č. 420/2003 (.pdf)
**Publius Rutilius Lupus** bol rímsky rečník pôsobiaci za vlády cisára Tiberia, autor pojednania *De figuris sententiarum et elocutionis* (O figúrach a výrokoch). *De figuris* je skrátenou verziou staršej práce podobného razenia, ktorú vytvoril grécky rečník Gorgias (nie sofista Gorgias). Dochovaná podoba nie je úplná, ako to dosvedčujú aj zmienky o Lupovi u Quintiliana. Lupova práca je významná predovšetkým ako zdroj úryvkov z diel nedochovaných gréckych rečníkov.

Lupus je spomínaný aj v Ovídiovom zozname básnikov. Mohol byť synom Publia Rutilia Lupa, ktorý je spomínaný ako vyhranený prívrženec Pompeia

Literatúra
----------

* CONTE, Gian Biagio. *Dějiny římské literatury*. Preklad Dagmar Bartoňková et al. Vyd. 1. Praha : KLP, 2003. 790 s. ISBN 80-85917-87-4.

Zdroje
------

* *Tento článok je čiastočný alebo úplný preklad článku Publius Rutilius Lupus na anglickej Wikipédii.*

Referencie
----------

1. ↑  Inst. IX 2.101 – 105
2. ↑  Ovid. Pont. IV 16

Autoritné údaje: * BnF: 12195878t
* GND: 100327796
* ISNI: 0000 0001 1839 1650
* LCCN: n86113828
* VIAF: 100211635
* WorldCat: lccn-n86113828
Východosibírske more
**Východosibírske more** (rus. Восто́чно-Сиби́рское мо́ре – Vostočno-Sibirskoje more) je more zodpovedajúce pobrežnej šelfovej časti Severného ľadového oceána pri severovýchodnom pobreží Ruska. 

Leží medzi Novosibírskymi ostrovmi na západe a Wranglerovými ostrovmi na východe. Na severe a severovýchode je otvorené (za severnú hranicu sa pokladá izobata hĺbky 200 m), na západe ho s morom Laptevovcov spájajú Sannikovov prieliv a prieliv Dmitrija Lapteva, na východe ho s Čukotským morom spája Longov prieliv. 

Významné zálivy sú Kolymský záliv a Čaunský záliv. Významné rieky sú Chroma, Indigirka, Alazeja, Kolyma. Významné prístavy sú Ambarčik a Pevek.

Základné dáta
-------------

* rozloha: 26 000 km²
* priemerná hĺbka: 45 m
* teplota povrchových vôd: 4-6 °C v lete na juhu, -1 °C v lete na severe; v zime -1,8 °C

Charakteristika
---------------

Vedie ním Severná morská cesta k Beringovmu prielivu. Lovia sa tu ryby a tulene. V zime je celé zaľadnené, v lete je sa ľad pri pobreží topí. Pobrežie je nížinaté na juhozápade a vysoké na juhovýchode.

Iné projekty
------------

Commons
* Spolupracuj na Commons Commons ponúka multimediálne súbory na tému **Východosibírske more**

| * z
* d
* u
Severný ľadový oceán |
| --- |
| Moria | 
* Barentsovo more
* Beaufortovo more
* Biele more
* Čukotské more
* Grónske more
* Karské more
* Lincolnovo more
* More Laptevovcov
* Pečorské more
* Východosibírske more

 | mapa Severného ľadového oceánu |
| Zálivy | 
* Baffinov záliv
* Dvinský záliv
* Hudsonov záliv
* Jamesova zátoka
* Kandalakšský záliv
* Onežský záliv

 |
| Prielivy | 
* Beringov prieliv
* Hudsonov prieliv
* Karské vráta

 |
| Prúdy | 
* Golfský prúd

 |
RNDr. **Teodor Hlaváč**, CSc. (\* 9. november 1929, Chynorany – † 21. jún 2017, Bratislava) bol slovenský kultúrny dejateľ, fyzik, šéfredaktor Katolíckych novín.

Krátko po maturite, počas prípravného ročníka na vysokoškolské štúdium, ktoré sa realizovalo u verbistov na Nitrianskej kalvárii, ho v roku 1950 zachytila Akcia K. Následne bol internovaný v Podolínci, o čom spolu s ďalšími rovesníkmi vypovedal v dokumentárnom filme *Tiene Barbarskej noci.*

Pre pretrvávajúce aktivity s verbistami (Spoločnosť Božieho Slova) a kontakty s Poľskom bol v roku 1961 súdený v politickom procese nazvanom „Bošanský a spol."

Po roku 1989 sa vo verejnom živote angažoval rozmanitým spôsobom. Jeho príbeh zachytili rozhlasové relácie *Príbeh na týždeň* a *Portréty*.

Referencie
----------

1. ↑  Gerbóc,Tomáš: Likvidácia kláštorov (misijných domov) Spoločnosti Božieho Slova v Nitre, Vidinej a Spišskom Štiavniku. In: Jakubčin, Pavol: Likvidácia reholí a ich život v ilegalite v rokoch 1950-1989. ÚPN 2010, s. 58-76. Dostupné online
2. ↑   *Myslíme na neho tam, kde je* [online]. Katolícke noviny, 2018-06-19, [cit. 2020-09-23]. Dostupné online.
3. ↑   *Osudy Teodora Hlaváča* [online]. rtvs.sk, [cit. 2020-10-07]. Dostupné online.
4. ↑   *Po stopách pamäti: Prízraky Barbarskej noci* [online]. Bratislava: Rozhlas a televízia Slovenska, [cit. 2020-09-24]. Dostupné online.
Toto je článok o hudobnej skupine. O rovnomennom albume pozri *Noel Gallagher’s High Flying Birds (album).*

**Noel Gallagher's High Flying Birds** alebo **High Flying Birds** je britská rocková skupina, ktorá vznikla v roku 2010. 

Skupinu vedie Noel Gallagher, známy aj ako gitarista, spevák a skladateľ britskej rockovej skupiny Oasis.

Noel Gallagher opustil Oasis v auguste 2009 pre nezhody s mladším bratom Liamom. Prvé sólové kroky po rozpade Oasis však spravil až v lete 2011. V júli Noel naplánoval tlačovú konferenciu na ktorej vysvetľoval, prečo opustil Oasis a taktiež poskytol bližšie informácie ku debutovému albumu. Ten vyšiel 17. októbra 2011. Medzi tým stihol vydať tri samostatné single. V roku 2012 bol na Brit Awards nominovaný za najlepšieho sólového speváka. V tom istom roku dostal slávne ocenenie *Godlike Genius* od populárneho britského týždenníka New Musical Express (NME). Toto odcenenie pred ním získali napríklad Paul Weller alebo Ian Brown. 
16. marca vyšlo EP so skladbami "Shoot a Hole Into the Sun", "The Good Rebel", "Let the Lord Shine a Light on Me" a "I'd Pick You Everytime". 
15. októbra 2012 vyšlo DVD, ktoré obsahuje všetky demo verzie skladieb Noel Gallagher's High Flying Birds (*Faster Than The Speed Of Magic*), spolu s koncertom z londýnskej O2 Areny.

Debutový album
--------------

Prvý album obsahuje piesne, ktoré mali byť na ďalšom albume Oasis. Nachádza sa na ňom 10 piesní. Zoznam skladieb obsahuje pieseň „Stop The Clocks", ktorá je nevydaná skladba Oasis. 25. júla 2011 zverejnil Noel Gallagher debutový singel „The Death Of You And Me", ktorý vyšiel 21. augusta 2011 spolu so stranou B, piesňou „The Good Rebel". Taktiež vydal ďalšie single - If I Had A Gun, AKA… What a Life!, Dream On a Everybody's On The Run. V Británii album dosiahol najvyššiu pozíciu v UK Album Chart.

Zoznam skladieb debutového albumu
---------------------------------

1. „Everybody's on the Run" - 5:40
2. „Dream On"
3. „If I Had a Gun"
4. „The Death of You and Me" - 3:22
5. „(I Wanna Live in a Dream in My) Record Machine"
6. „AKA… What a Life!"
7. „Soldier Boys and Jesus Freaks"
8. „AKA... Broken Arrow"
9. „(Stranded On) The Wrong Beach"
10. „Stop the Clocks"

Pozri aj
--------

* Noel Gallagher's High Flying Birds – prvý album skupiny
* Noel Gallagher
* Liam Gallagher
* Oasis
* Beady Eye
**Tenisový turnaj na Letných olympijských hrách 2012** v Londýne prebiehal v období od soboty 28. júla do nedele 5. augusta na trávnatých dvorcoch vo wimbledonskom tenisovom areáli All England Lawn Tennis and Croquet Club. Turnaja sa zúčastňuje 172 tenistov, ktorí súťažia v piatich kategóriách: *mužskej dvojhre a štvorhre, ženské dvojhre a štvorhre* a prvýkrát od LOH 1924 v Paríži tiež vo zmiešanej štvorhre.

Oficiálnymi organizátormi udalosti sú Medzinárodná tenisová federácia (ITF) a Medzinárodný olympijský výbor (MOV). Turnaj je súčasťou profesionálnych tenisových okruhov – mužského ATP World Tour, rovnako ako ženského WTA Tour. Hráči si za svoje výkony pripíšu body do rebríčkov ATP a WTA iba zo súťaží dvojhier.

Turnaj
------

 Centrálny dvorec hostí zápasy o zlaté medaily Turnaj na Letných olympijských hrách 2012 je štrnástym v olympijskom poradí, vrátane dvoch turnajov hraných v rokoch 1968 a 1984, keď sa tenis na olympijských hrách predstavil vo forme ukážkového športu, a siedmym v poradí od znovuzrodenia do rodiny olympijských športov na LOH 1988 v Soule. Súťaž zmiešaných štvorhier sa v rámci oficiálneho programu uskutočňuje po osemdesiatich ôsmich rokoch, prvýkrát od roku 1924, kedy zlaté medaily získal americký pár Hazel Wightmanová a Richard Norris Williams, respektíve premiérovo od letnej olympiády 1968, na ktorej bol mix tiež predstavený.

Udalosť sa koná na trávnatých dvorcoch All England Clubu tri týždne po skončení tretieho grandslame sezóny a 126. ročníka najslávnejšieho turnaja sveta vo Wimbledone. Prvé stretnutia dňa sú rozohrané o 11.30 hod miestneho času. Od semifinále je ich začiatok určený na 12.00 hodinu. Hrá sa približne do dvadsiatej hodiny v závislosti na viditeľnosti. Tenisti nemusia dodržiavať wimbledonskú tradíciu odievať sa do bieleho oblečenia, naopak odporúčané sú odevy obsahujúce štátne farby účastníkov. Dvorce nesú olympijskú symboliku a turnaj prebieha na dvanástich kurtoch vrátane centrálneho dvorca, kurtov č. 1 a č. 2. Pre rozohranie slúži dvorec č 3. Na organizácii sa spolu s ITF a MOV bude tiež podieľať usporiadací tenisový oddiel All England Club.

Referencie
----------

1. ↑  Official site of 2012 Games
2. ↑  International Olympic Committee
3. ↑  International Wimbledon outlines plans for 2012

Iné projekty
------------

Commons
* Spolupracuj na Commons Commons ponúka multimediálne súbory na tému **Tenis na Letných olympijských hrách 2012**

| * z
* d
* u
Športy na Letných olympijských hrách 2012 |
| --- |
| Atletika • Basketbal • Bedminton • Box • Cyklistika • Džudo • Jachting • Jazdectvo • Futbal • Gymnastika • Hádzaná • Kanoistika • Lukostreľba • Moderný päťboj • Plávanie • Pozemný hokej • Rýchlostná kanoistika • Skoky do vody • Stolný tenis • Streľba • Synchronizované plávanie • Šerm • Taekwondo • Tenis • Triatlon • Volejbal • Vodné pólo • Vzpieranie • Zápasenie |
**South African Open 1981** bol tenisový turnaj mužov, ktorý sa konal v dňoch od 23. do 11. januára 1981 na otvorených dvorcoch s tvrdým povrchom v juhoafrickom meste Johannesburg. Titul v dvojhre získal Američan Vitas Gerulaitis, ktorý vo finále porazil krajana Borowiaka. Bol to jeho 18. titul v dvojhre na okruhu ATP. Titul vo štvorhre získali Američan Terry Moor a Juhoafričan John Yuill, ktorí vo finále porazili americko-novozélandský pár Fritz Buehning, Russell Simpson.

Víťazi
------

### Dvojhra mužov

*Bližšie informácie v hlavnom článku: Mužská dvojhra na South African Open 1981*
**USA Vitas Gerulaitis** vs. USA Jeff Borowiak 6-4 7-6 6-1

### Štvorhra mužov

*Bližšie informácie v hlavnom článku: Mužská štvorhra na South African Open 1981*
**USA Terry Moor / Južná Afrika John Yuill** vs. USA Fritz Buehning / Nový Zéland Russell Simpson 6-3 5-7 6-4 6-7 12-10

  


| * z
* d
* u
Turnaje v Južnej Afrike |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | 1972 | 1973 | 1974 | 1975 | 1976 | 1977 | 1978 | 1979 |
| 1980 | 1981 |  |  |  |  |  |  |  |  |
|  |  | 1972 | 1973 | 1974 | 1975 | 1976 | 1977 | 1978 | 1979 |
| 1980 | 1981 | 1982 | 1983 | 1984 | 1985 | 1986 | 1987 | 1988 | 1989 |
| – | – | 1992 | 1993 | 1994 | 1995 | – | – | – | – |
| – | – | – | – | – | – | – | – | – | 2009 |
| 2010 | – | – | – | – | – | – | – | – | – |

 |
Toto je článok o tepelných elektrárňach. O uhoľných tepelných elektrárňach pozri *Uhoľná elektráreň.*
Elektráreň Vojany
**Tepelná elektráreň** je typ elektrárne, ktorá používa na pohon turbín teplo, vznikajúce spaľovaním uhlia, plynu alebo mazutu, jadrovým rozpadom (jadrové elektrárne), alebo zemským teplom (geotermálne elektrárne). V kotli sa vyrába para, ktorá poháňa turbínu pripojenú k alternátoru. Premena tepelnej energie na elektrickú sa realizuje parným cyklom. Niekedy sa pojem tepelné elektrárne vzťahuje len na uhoľné elektrárne.

Činnosť a funkcia tepelných elektrární je v rámci elektrizačnej sústavy Slovenska významná, predstavujú významné zdroje pracujúce v základnom zaťažení alebo v pološpičkovom režime. Celkový inštalovaný výkon tepelných elektrární v portfóliu Slovenských elektrární, a.s. je 581 MW.

Tepelnú elektráreň tvorí niekoľko samostatných výrobných blokov o potrebnej veľkosti a výkone. Každý blok elektrárne môže pracovať samostatne. Princíp fungovania je jednoduchý. Uhlie zo skládky je vynášané zauhľovacím pásom do zásobníka uhlia, ktorý sa nachádza pri každom kotli. Uhlie sa postupne suší a melie na prášok, následne sa spaľuje v kotle. V stenách kotla sú umiestnené trubkové alebo membránové výparníky, v ktorých sa voda mení na paru a vzniknutá para o vysokej teplote a tlaku je odvádzaná do parného bubna. Odtiaľ je para vedená cez prehrievače a prihrievače parným rozvodom na lopatky turbíny, ktorá je spojená s generátorom.

Klasická elektráreň pozostáva z kotolne, medzistrojovne, strojovne, vyvedenia elektrického výkonu a z pomocných prevádzok (zauhľovanie, úprava vody, vodné hospodárstvo, zadný palivový cyklus atď.).

Typy tepelných elektrární
-------------------------

### Podľa produkovanej energie

* kondenzačné, ktoré sú zamerané na výrobu elektrickej energie
* teplárne, zamerané na kombinovanú výrobu elektrickej energie a tepla

### Podľa zdroja tepla

* uhoľné – teplo sa získava spaľovaním uhlia
* plynové – teplo sa získava spaľovaním zemného plynu
* atómové – teplo sa získava štiepením atómových jadier (v budúcnosti možno i jadrovou fúziou)
* geotermálne – teplo pochádza zo zemského vnútra

Tepelné elektrárne na Slovensku
-------------------------------

* Elektráreň Vojany
* Elektráreň Nováky
* Atómové elektrárne Bohunice
* Atómové elektrárne Mochovce

Referencie
----------

1. 1 2   *Tepelná elektráreň | Slovenské elektrárne* [online]. www.seas.sk, [cit. 2020-05-14]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Tepelná elektráreň**
Tenisová raketa s loptou značky Wilson.
**Tenisová raketa** je športové náčinie tenistu. Tvorí ju výplet zo strún a rám, ktorý je zložený z držadla, krčku a hlavy.

Súčasti rakety
--------------

Rakety a lopty používané v histórii.
### Držadlo

Držadlo (grip) má tvar osemuholníka a je ovinuté kožou, na ktorú možno priložiť ďalšie vrstvy protišmykových povrchov, takzvaných omotávok. Základná koža sa však dnes vo väčšine prípadov nahrádza syntetickými materiálmi.

Veľkosť držadla| Veľkosť | Obvod |
| --- | --- |
| L 1 | 105 mm = 4 1/8 palca |
| L 2 | 108 mm = 4 1/4 palca |
| L 3 | 111 mm = 4 3/8 palca |
| L 4 | 114 mm = 4 1/2 palca |
| L 5 | 118 mm = 4 5/8 palca |
| L 6 | 121 mm = 4 3/4 palca |
| L 7 | 124 mm = 4 7/8 palca |

### Hlava

Hlava rámu je elipsovitého tvaru s úderovou plochou, ktorú vytvárajú struny výpletu. Povrch výpletu je jednotný a hustota strún v strednej časti nesmie byť nižšia ako na ostatnej ploche. Maximálna plocha výpletu je limitovaná na dĺžku menšiu ako 39,37 cm a šírku menšiu ako 29,21 cm. 

Veľkosť hlavy sa rozlišuje podľa jej plochy
* *Midsize* (< 97 sq palcov / 625 cm²)
* *Midplus* (98 – 105 sq palcov / 630 – 675 cm²)
* *Oversize* (106 – 115 sq palcov / 680 – 740 cm²)
* *Super Oversize* (> 116 sq palcov / 750 cm²)

### Rám

Celková dĺžka rámu vrátane držadla musí byť kratšia ako 73,66 cm a celková šírka potom kratšia ako 31,75 cm. Štandardná dĺžka rakety sa pohybuje v rozmedzí 63 – 69 cm a hmotnosť je okolo 250 – 320 gramov. 

Tradičný rám bol tvorený drevom. Od začiatku 60. rokov 20. storočia sa začali používať kovové rámy a neskôr rámy z plastických hmôt. Teraz rakety bývajú vyrábané z karbónových vlákien, sklených vlákien, titánu alebo keramických materiálov.

V sezóne 1976/1977 došlo k rozšíreniu tzv. *dvojitých výpletov*, ktoré významne zvýšili rotáciu lôpt. Avšak 1. októbra 1977 Medzinárodná tenisová federácia tieto výplety zakázala.

Výrobcovia
----------

Medzi výrobcov tenisových rakiet patria napr. Firmy Wilson Sporting Goods (USA), Prince Sports (USA), Völkl (Nemecko), Yonex (Japonsko), Fischer (Rakúsko), Babolat (Francúzsko), Tecnifibre (Francúzsko), Dunlop Sport (Veľká Británia), Slazenger (Veľká Británia), Head, Wish, Pacific.

V minulosti potom firma Spalding (USA) alebo Lacoste (Francúzsko).

Referencie
----------

1. ↑  Wilson Sporting Goods Company History, fundinguniverse.com, citované 14. 9. 2013 (po anglicky)

Literatúra
----------

* Lichner, I. et al. (1985): *Malá encyklopédia tenisu*. Olympia, Praha

Iné projekty
------------

Commons
* Spolupracuj na Commons Commons ponúka multimediálne súbory na tému **Tenisová raketa**

Zdroj
-----

*Tento článok je čiastočný alebo úplný preklad článku Tenisová raketa na českej Wikipédii.*
Označenie **South Louisiana** predstavuje oblasť spojenú s prístavom Južnej Louisiany, ktorý sa rozkladá cez 87 kilometrov pozdĺž rieky Mississippi medzi New Orleans a Baton Rouge v štáte Louisiana. Jej stred sa nachádza približne v LaPlace v štáte Louisiana, ktorý slúži ako miesto sídla prístavu.

Tento prístav je rozhodujúci pre zásielky obilia zo stredozápadu, pričom pokrýva približne 60 % vývozu surových obilnín.

Geografická poloha
------------------

Prístavy New Orleans, Južná Louisiana a Baton Rouge pokrývajú celkovo 277 km na oboch brehoch rieky Mississippi. Kanál Mississippi River-Gulf Outlet (teraz uzavretý skalnou hrádzou vybudovanou cez kanál v Bayou La Loutre) sa rozkladá 67 kilometrov od New Orleans do Mexického zálivu a prechádza cez rieku Mississippi z New Orleans do Baton Rouge, pričom jej hĺbka sa pohybuje až pri hodnote 14,6 m. Celkovo sú navigačné hĺbky v rozmedzí od 12 do 48 stôp (3,6 - 14,6 m) pozdĺž rieky, kanálov a bočných kanálov. Po hurikáne Katrina, Národný úrad pre oceán a atmosféru používal na prieskum lode so sonarmi a skenermi na posúdenie poškodenia pod vodou v prístavoch. Vedenia prístavov použili tento prieskum na rozhodovanie o tom, kedy otvoriť alebo uzatvoriť prístavy.

Vývoz a dovoz
-------------

Tieto tri prístavy sú významné pre ekonomiku Spojených štátov. Prístavy New Orleans, Južná Louisiana a Baton Rouge sa umiestňujú na treťom, štvrtom a pätnástom mieste v celkovom obchode podľa prístavu do všetkých svetových prístavov. Pokiaľ ide o dolárovú hodnotu, celkový obchod podľa prístavu do všetkých svetových prístavov, New Orleans, Južná Louisiana a Baton Rouge, je 12. 16. a 27. miesto. Cez prístav Južnej Louisiany každoročne prejde viac ako 4 500 plavidiel a viac ako 65 000 lodí, čím sa dostáva na popredné miesto pre dovoz. Prístav Južnej Louisiany predstavuje 15 až 57 % amerického vývozu, čo predstavovalo roku 2017 hodnotu viac ako 71 miliónov ton nákladu.

Podľa Severoamerickej asociácie vývozu obilia od augusta 2005 tieto tri prístavy slúžia ako brána pre takmer 55 až 70 % všetkej vyvážanej kukurice, sóje a pšenice z USA. Námorné člny nesú tieto zrná z rieky Mississippi do prístavov na skladovanie a neskôr na vývoz. Dovoz v týchto prístavoch zahrňuje produkty ako oceľ, guma, káva, ovocie a zelenina.

Referencie
----------

1. ↑   *Overview | Port of South Louisiana* [online]. portsl.com, [cit. 2018-07-10]. Dostupné online. (po anglicky)
**Earl Warren** (\* 19. marec 1891, Los Angeles, Kalifornia, USA – † 9. júl 1974, Washington, D.C.) bol americký právnik a politik, americký guvernér a predseda Najvyššieho súdu USA. Pôsobil taktiež ako minister spravodlivosti v Kalifornii (1939 – 1943) a guvernér v Kalifornii (1945 – 1953).

Roku 1948 neúspešne kandidoval za republikánov na viceprezidenta USA.

Roku 1952 opäť kandidoval za republikánov na funkciu prezidenta USA, opäť neúspešne. Následne podporoval republikánov pri kandidatúre na funkciu prezidenta USA Dwighta Eisenhowera. Ten ho menoval predsedom Najvyššieho súdu USA. Dňa 1. marca 1954 bol Senátom USA v tejto funkcii potvrdený. Dwight D. Eisenhower neskôr povedal, že to bol jeho najväčší omyl.

Earl Warren sa v Najvyššom súde USA usiloval o to, aby bola rasová segregácia protiústavná a stanovil ako kritérium legislatívneho pomerného zastúpenia zásadu *jeden človek, jeden hlas* a aby rozšíril väčšiu ochranu *Listiny práv* na štátnych súdoch. Predsedal taktiež komisii pre vyšetrovanie Atentátu na Johna Fitzgeralda Kennedyho.

Na základe americkej tradície do jeho rúk zložili prísahu títo prezidenti USA:

* 20. januára 1957 súkromne – 21. januára 1957 verejne Dwight D. Eisenhower
* 20. januára 1961 – John F. Kennedy
* 20. januára 1965 – Lyndon B. Johnson
* 20. januára 1969 – Richard Nixon

Rezignoval v roku 1969.

Pozri aj
--------

* Zoznam predsedov Najvyššieho súdu USA
* Najvyšší súd Spojených štátov

  


| * z
* d
* u
Predsedovia Najvyššieho súdu USA |
| --- |
| 
* John Jay
* John Rutledge
* Oliver Ellsworth
* John Marshall
* Roger B. Taney
* Salmon P. Chase
* Morrison Waite
* Melville Fuller
* Edward Douglass White
* William Howard Taft
* Charles Evans Hughes
* Harlan F. Stone
* Fred M. Vinson
* Earl Warren
* Warren E. Burger
* William Rehnquist
* John Roberts

 | Seal of the United States Supreme CourtSeal of the United States Supreme Court |

Autoritné údaje: * BnF: 11972576d
* GND: 118806254
* ISNI: 0000 0001 2120 5863
* LCCN: n50028322
* NK ČR: jn20011211214
* VIAF: 10642343
* WorldCat: lccn-n50028322
**South African Open 1979** bol tenisový turnaj mužov, ktorý sa konal v dňoch od 27. novembra do 3. decembra 1979 na otvorených dvorcoch s tvrdým povrchom v juhoafrickom Johannesburgu. Titul v dvojhre získal Američan Andrew Pattison, ktorý vo finále porazil Paraguajčana Pecciho. Titul vo štvorhre získali Juhoafričania Bob Hewitt a Frew McMillan, ktorí vo finále porazili americko-britský pár Mike Cahill, Buster C. Mottram.

Víťazi
------

### Dvojhra mužov

*Bližšie informácie v hlavnom článku: Mužská dvojhra na South African Open 1979*
**USA Andrew Pattison** vs. Paraguaj Victor Pecci 2-6 6-3 6-2 6-3

### Štvorhra mužov

*Bližšie informácie v hlavnom článku: Mužská štvorhra na South African Open 1979*
**Južná Afrika Bob Hewitt / Južná Afrika Frew McMillan** vs. USA Mike Cahill / Spojené kráľovstvo Buster C. Mottram 1-6 6-1 6-4

  


| * z
* d
* u
Turnaje v Južnej Afrike |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | 1972 | 1973 | 1974 | 1975 | 1976 | 1977 | 1978 | 1979 |
| 1980 | 1981 |  |  |  |  |  |  |  |  |
|  |  | 1972 | 1973 | 1974 | 1975 | 1976 | 1977 | 1978 | 1979 |
| 1980 | 1981 | 1982 | 1983 | 1984 | 1985 | 1986 | 1987 | 1988 | 1989 |
| – | – | 1992 | 1993 | 1994 | 1995 | – | – | – | – |
| – | – | – | – | – | – | – | – | – | 2009 |
| 2010 | – | – | – | – | – | – | – | – | – |

 |
**Server proxy** alebo **proxy server** je server počítačovej siete, ktorý umožňuje klientom nepriame pripojenie k inému serveru. Proxy server funguje ako sprostredkovateľ medzi klientom a cieľovým serverom, prekladá požiadavky klienta a oproti cieľovému serveru vystupuje ako klient. Prijatú požiadavku potom odosiela naspäť klientovi. Môže ísť tak o špecializovaný hardvér, ako aj o softvér bežiaci na počítači.

Aplikačný proxy server je server špeciálne určený pre určitý protokol resp. aplikáciu. S jeho pomocou je možné analyzovať obsah komunikácie, prípadne ju pozmeniť (napr. odstraňovanie reklám z HTTP požiadaviek, blokovanie webových stránok podľa obsahu,...) alebo ukladať požiadavky do vyrovnávacej pamäte (cache), a tak zefektívniť komunikáciu.

Typické použitie proxy servera
------------------------------

### Ochrana súkromia

Pre cieľový server je klientom proxy server a nie pôvodný klient. To má za následok, že cieľový server nepozná IP adresu pôvodného klienta. Prevažne u webových proxy serverov nie je toto opatrenie stopercentné, keďže niektoré z nich pridávajú adresu klienta do upravenej požiadavky. Úpravou požiadavky však možno ešte viac zvýšiť súkromie, a to odstraňovaním cookies alebo iných informácií (napr. referrer – informácie o poslednej navštívenej stránke).

### Zvýšenie výkonu komunikácie

V prípade, že sa niektoré požiadavky klienta opakujú (napr. požiadavka na stiahnutie Wikipédie, dotazy na DNS a pod.), môže si proxy server uložiť odpoveď do vyrovnávacej pamäte a odpoveď odoslať priamo klientovi - bez toho aby predal komunikáciu až k cieľovému serveru.

### Bezpečnosť

Aplikačný proxy server môže analyzovať komunikáciu, zisťovať prítomnosť vírusov, šifrovať a dešifrovať prichádzajúce požiadavky a podobne.

### Pripojenie viacerých klientov k internetu

Preklad IP adries, tzv. NAT umožňuje oddeliť intranet od internetu (typicky s pomocou firewallu).

Druhy
-----

* open proxy
* closed proxy
Derbyjská katedrála
**Cathedral Quarter** (po slovensky: Katedrálna štvrť) je jedna z piatich oblastí v centre anglického mesta Derby, nesúci svoje meno podľa Derbyjské katedrály Všetkých svätých. Je ohraničená cestou St. Alkmund's Way na severe, ulicou Ford Street na západe, riekou Derwent na východe a ulicami Albert Street a Victoria Street na juhu. Štvrť je obchodným, nákupným i kultúrnym centrom, v ktorom sa nachádza mnoho turistických atrakcií. Medzi ne patrí napríklad Múzeum a umelecká galéria mesta Derby, Derbyjská centrálna knižnica, Derbské priemyselné múzeum, umelecké centrum Derby QUAD, cechový dom, turistické informačné centrum a samozrejme Derbyjská katedrála. Budova priemyselného múzea je začiatkom rady tovární údolí Derwentu, ktoré dokazujú významnú úlohu mesta pri priemyselnej revolúcii a dnes patrí medzi svetové dedičstvo UNESCO. V Katedrálnej štvrti sa koná aj mnoho vonkajších akcií.

Externé odkazy
--------------

* Oficiálne stránky Cathedral Quarter (po anglicky)

Zdroj
-----

*Tento článok je čiastočný alebo úplný preklad článku Cathedral Quarter (Derby) na českej Wikipédii.*
*South Granville*, pohľad smerom na sever z ulice *Granville Street* na Downtown *Vancouveru*
**South Granville Rise** je oblasť, ležiaca južne od Downtownu Vancouveru a ohraničená mestskými časťami Kitsilano, Fairview a Shaughnessy.

Od downtownu je oddelená zálivom False Creek, tiahne sa pozdĺž Granville Street od ostrova Granville Island až po 16 Avenue, kde sú obchody vystriedané obytnými domami v Shaughnessy. Oblasť South Granville v roku 2007 oslavovala svoju storočnicu.

Okrem rýchlo sa rozvíjajúcich obchodov, reštaurácií a obytných domov sa v South Granville nachádza medzi ulicou Broadway a mostom Granville Bridge oblasť, známa ako "Gallery Row", v ktorej je značný počet galérií umenia.

Leží tu aj historické divadlo Stanley Theatre, postavené v roku 1930. Pred divadlom sa nachádza časová schránka "South Granville Centennial Time Capsule".

Externé odkazy
--------------

* Informácie o South Granville (po anglicky)

| * z
* d
* u
Historické oblasti a územia vo Vancouveri |
| --- |
| 
* Champlain Heights
* Chinatown
* Coal Harbour
* Commercial Drive
* Davie Village
* East Vancouver
* False Creek
* Gastown
* Granville Island
* Granville Mall
* Greektown
* Hogan's Alley
* Japantown
* Koreatown
* Little Italy
* Punjabi Market
* Robson Street
* South Granville Rise
* South Main
* Stanley Park
* University Endowment Lands
* Victory Square
* Yaletown

 |  |
Zobrazenie základných prvkov Ptolemaiovskej astronómie
**Epicyklus** je kruh, pomocou ktorého sa v starších sústavách (napríklad v Ptolemaiovej) vysvetľoval pozorovaný pohyb planét. Planéta obiehala po obvode epicyklu, stred epicyklu obiehal pritom po obvode väčšieho kruhu, deferentu, Zem bola v strede deferentu. Vhodnou voľbou polomerov deferentu a epicyklu sa dosahovala relatívne dobrá zhoda s pozorovaniami. Neskôr sa uvažovalo o excentrickej polohe Zeme vzhľadom na stred deferentu, ktorý sa v tomto prípade nazýval excentrický deferent alebo excenter. Teória epicyklov pochádza z obdobia pred Hipparchom. Ptolemaios zaviedol ďalší kruh, ekvant, so stredom symetricky vzdialeným od stredu excentra o vzdialenosť Zeme, čím dosiahol presnejšie vyjadrenie nerovnomerného pohybu planét. Teóriu epicyklov prekonal až Johannes Kepler.


|  |  |
| --- | --- |
|  | Astronomický portál |

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
**Epidauros** alebo aj **Ammónios** (starogr. Ερμαγόρας, Αμμώνιος – *Epidauros, Ammónios*) bol olympijský víťaz v behu na jedno stadion v roku 137.

Epidauros z Alexandrie bol na 229. olympijských hrách v roku 137 korunovaný olivovým vencom za víťazstvo v behu na jedno stadion. Beh na vzdialenosť jedného stadia sa v Olympii zaviedol už na počiatku hier, t. j. v roku 776 pred Kr. a bol hlavným pretekom aj po zavedení ďalších súťažných disciplín. Menom víťaza tohto preteku sa označovala celá olympiáda.

Meno olympionika Epidaura (Ammónia) je uvedené v zozname olympijských víťazov od starovekého historika Eusebia z Kaisareie, ktorý vo vyhotovovaní tohto zoznamu čerpal z písomnosti Iulia Africana, autora diel, zachovaných prevažne len vo fragmentoch. Eusebios uvádza, že v sa tej dobe, keď Epidauros zvíťazil na olympijských hrách, stal Antoninus Pius rímskym cisárom.

Referencie a bibliografia
-------------------------

1. 1 2 3 4 5  Eusebios, *Kronika* 2,193.
2. 1 2  Adam Clarke, *The Bibliographical Miscellany*, str. 269
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 377.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
5. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 140.
6. ↑  Josef Šusta. *Dějepisectví*. Praha : Nákl. Historického klubu, 1933. S. 9.

Pozri aj
--------

* Zoznam olympijských víťazov staroveku
**Epeios** (starogr. Ἐπειός – Epeios, lat. *Epeius*) je v gréckej mytológii syn Endymióna a Asterodie (podľa inej verzie Chromia, alebo Hyperippé).

Epeios mal troch súrodencov, bratov Paióna, Aitóla a sestru Eurykydu. Keď bratia dospeli, otec rozhodol, že jeho nástupcom sa stane ten z nich, ktorý zvíťazí na olympijských hrách. Zvíťazil Epeios a po svojom otcovi v Élide obsadil trón.

Eliďania potom počas jeho vlády svoju krajinu pomenovali po ňom. Mladý kráľ sa oženil s Anaxirhoé, dcérou Koróna. Manželom sa narodila dcéra Hyrminé, ktorá sa neskôr vydala za Lapitha Forba.

Epeios nepanoval dlho, zomrel mladý bez mužského potomka. Jeho následníkom sa stal brat Aitólos.

Referencie
----------

1. 1 2 3  Pausanias, *Periégésis tés Hellados*, 5,1,4.
2. ↑  Pausanias, *Periégésis tés Hellados*, 5,1,5.
3. 1 2  Pausanias, *Periégésis tés Hellados*, 5,1,6.
4. ↑  Pausanias, *Periégésis tés Hellados*, 5,1,8.

Pozri aj
--------

* Zoznam mýtických kráľov Élidy